OSIJEK - Ivan Vrkić od ponedjeljka je i službeno gradonačelnika Osijeka. Već od 7 sati ujutro stigao je u Kuhačevu 9 kako bi od dosadašnjeg čelnika Krešimira Bubala preuzeo „ključeve grada“ nakon što je 2. lipnja odnio uvjerljivu pobjedu u drugom krugu izbora za gradonačelnika.

Vrkić je od prve minute svoga mandata započeo provedbu plana promjena, pa je tako sa sobom doveo sve koji su mu pomogli u osvajanju mandata. Bila je to donedavno nezamisliva slika, jer su se na jednome mjestu i na istoj strani našli predstavnici Kukuriku koalicije Biljana Borzan (SDP), Zoran Ranđelović (HNS) i Drago Šerić (HSU) koji su Vrkića kandidirali, ali i oni koji su ga što javno, što tiho podržali u drugom krugu - nezavisni Anto Đapić i Miroslav Šimić, laburist Jaroslav Pecnik te HDZ-ov Dražen Vidović.

Zanimljivo, oni prvi sjeli su s Vrkićeve lijeve, a ovi drugi s desne strane. Dobro je to primijetio i novi gradonačelnik koji je rekao da ih sve pozdravlja s jednakim zadovoljstvom našalivši se pri tome da je „jedino možda g. Pecnik trebao biti s lijeve strane, ali neće se ljutiti što je desno.“

- Nikoga se neću odreći, ali to znači da ću biti svoj i nezavisan. U vrijednosnom sustavu najveću vrijednost ima osobni identitet svakoga od nas i one stranke kojoj netko pripada. Ne treba se nitko ničega odricati nego sve zajedno trebamo spajati i napraviti najveću korist za grad.

S partnerima ću stalno komunicirati, ali odgovarat ću samo građanima. Potrebna nam je sinergija, jer svi zajedno nećemo biti dovoljno pametni da brzo napravimo velike iskorake, no ovo danas pokazuje da je konstituiranje GV-a samo formalnost, jer smo poslali političku poruku da smo na istoj strani i to programskoj, a ne koalicijskoj - poručio je Vrkić pozvavši sve u gradskom sustavu koji su došli s politikom da stave mandate na stol.

- Moram uz pomoć svojih partnera izabrati ljude s kojima ću provoditi program, a oni koji dođu na ključna mjesta imat će prolazno vrijeme svaka tri mjeseca i ako ga ne ostvare neće više imati šansu. Ja ću biti prvi gradonačelnik koji se neće baviti politikom, već gospodarstvom i komunalijama - istaknuo je novi čelnik Osijeka, pred kojim je veliki posao da ovu simboličnu sliku po preuzimanju dužnosti pretvori u suradnju lijevih i desnih, što zasigurno neće biti lako s obzirom na velike razlike u ovom tzv. savezu na što se osvrnuo i Đapić.

- Kako bismo potvrdili vjerodostojnost i kako se svi mi ovdje ne bi osramotili, najvažnije je osigurati neovisnu poziciju gradonačelnika. To ovisi o nama, koliko ćemo mi biti dovoljno samozatajni i spremni raditi za Osijek. Njegov neuspjeh bit će i naš neuspjeh, a uspjeh će biti uspjeh svih nas. Svima će nam trebati puno tolernacije i što više dijaloga, a što manje monologa - rekao je Đapić, dok je Borzan dodala kako se nada da se o Osijeku više neće govoriti kao o čudnom gradu, već da će na spomen njegova imena kazati svaka čast. Šimić, Vidović i Pecnika su se pak usuglasili da je promjena dobra i da je važno da se ona stvarno dogodi te da to ne bude samo smjena. Konstituiranje Gradskog vijeća bit će prvi od brojnih lakmus papira koji ove ljude čekaju u sljedećim godinama.